钦定古今图书集成/历象汇编/庶征典/第007卷 > 《明娄元礼田家五行》 > 《论风》
## 钦定古今图书集成/历象汇编/庶征典/第007卷 > 《明娄元礼田家五行》 > 《论风》

夏秋之交，大风及有海沙云起，俗呼谓之风潮，古人
名之曰飓风。言其具四方之风，故名飓风。有此风必
有霖淫大雨同作，甚则拔木偃禾，坏房室、决堤堰。其
先必有如断虹之状者，见名曰飓母。航海之人见此，
则又名破帆风。凡风单日起，单日止，双日起，双日止。
谚云：“西南转，西北，搓绳来绊屋。”又云：“夜半五更西，天
明拔树枝。”又云：“日晚风和，明朝再多。”又云：“恶风尽日
没。”又云：“日出三竿，不急便宽。”大凡风日出之时必略
静，谓之风让日。大抵风自日内起者必善，夜起者必
毒，日内息者必和，夜半息者必大冻。已上并言隆冬
之风。谚云：“风急雨落，人急客作。”又云：“东风急，备蓑笠风急云起，愈急必雨。谚云：“东北风雨太公。”言艮方风
雨，卒难得晴，俗名曰“牛筋风雨”，指丑位故也。谚云：“行
得春风有夏雨。”言有夏雨应时，可种田也，非谓水必
大也。《经验谚》云：“春风踏脚报”言易转方，如人传报不
停脚也。一云：既吹一日南风，必还一日北风。报答也。
二说俱应。谚云：“西南早到，晏弗动草。”言早有此风，向
晚必静。谚云：“南风尾，北风头。”言南风愈吹愈急，北风
初起便大。春南夏北，有风必雨。冬天南风，三两日必
有雪。